Bruxelles, den 27.12.2004

KOM(2004)833 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af Europa-Parlamentets og Rådets forordning (EF)nr. 450/2003

1. Indledning

Inden for euroområdet anses lønomkostninger generelt som en af de vigtigste potentielle kilder til inflation. Kommissionen anser således et aktuelt lønomkostningsindeks for at have væsentlig betydning for Den Europæiske Centralbank til overvågning af inflationen samt for arbejdsmarkedets parter ved forhandling af lønaftaler.

I Europa-Parlamentets og Rådets forordning (EF) nr. 450/2003 af 27. februar 2003 vedrørende lønomkostningsindekset opstilles en fælles ramme for udarbejdelse, fremsendelse og evaluering af sammenlignelige lønomkostningsindeks i Fællesskabet(EUT L 69 af 13.3.2003, s. 1). Efter forordningens vedtagelse påbegyndte medlemsstaterne opfyldelsen af kravene heri. Størstedelen af medlemsstaterne fortsatte med at udvikle foreløbige indeksserier (som Eurostat allerede i en årrække havde videreformidlet) til endelige indeks, mens andre lande begyndte at overveje eventuelle alternative metoder. For enkelte landes vedkommende var det første gang, de skulle udvikle et lønomkostningsindeks.

I artikel 13 i forordningen hedder det, at der hvert andet år skal udarbejdes en rapport om gennemførelsen af forordningen. Denne første rapport vedrører kun medlemsstaternes foranstaltninger til forberedelse af anvendelsen af forordningen, jf. sidste sætning i artikel 13 i forordningen.

2. Overgangsperioder

Nedenstående tabel viser de medlemsstater, som inden for en overgangsperiode indtil juni 2005 skal levere lønomkostningsindeksserier fra 1996 til i dag. Overgangsperioden gælder enten kun for visse karakteristika eller hele indekset.

+++++ TABLE +++++

+++++ TABLE +++++

3. Medlemsstaternes gennemførelse af forordningen frem til oktober 2004

Følgende lande har gennemført forordningen fuldt ud: Tjekkiet, Danmark, Litauen, Ungarn, Portugal og Slovakiet.

Andre medlemsstater er i gang med at gennemføre forordningen til fulde med undtagelse af de punkter, der er omfattet af overgangsperioden. Disse lande omfatter Tyskland, Spanien, Nederlandene og Østrig.

Situationen i de øvrige medlemsstater er som følger:

Belgien

Et foreløbigt indeks med delvis dækning er blevet udarbejdet på grundlag af de eksisterende datakilder. Der foreligger indeksserier for 1996-2002.

Estland

Lønomkostningsindekset er blevet delvist gennemført. Definitioner, principper og indeksets dækning er i overensstemmelse med forordningen. Tilbageregnede data fra 1996 til 2002 mangler, såvel som indeksserier med arbejdsdags- og sæsonkorrektioner.

Grækenland

Overgangsperioden varer indtil juni 2005 og gælder hele indekset.

Et foreløbigt indeks er under udarbejdelse. Sammenstillingen af data, der er baseret på den kvartalsvise arbejdsstyrkeundersøgelse og den flerårige lønomkostningsundersøgelse, har ført til et foreløbigt indeks, hvis metode og sandsynlighed er under validering.

Frankrig

Overgangsperioden varer indtil juni 2005 og gælder hele indekset.

Et foreløbigt indeks, som delvist følger principperne i forordningen, foreligger fra 1996. En række metodologiske undersøgelser og simuleringer blev foretaget i løbet af 2003 og 2004 med henblik på at teste udarbejdelsen af det endelige indeks.

Irland

Overgangsperioden varer indtil juni 2005 og gælder hele indekset.

Et foreløbigt indeks med delvis dækning er udarbejdet på grundlag af de eksisterende datakilder. Der foreligger indeksserier for 1996-2002.

Italien

Lønomkostningsindekset er blevet delvist gennemført. Indeksets fællesnævner, dvs. antal udførte arbejdstimer, er for nærværende det samlede antal ansatte udtrykt som heltidsækvivalenter. Overgangsperioden på 70 dage er endnu ikke overholdt, og der foreligger ingen indeksserier med arbejdsdags- og sæsonkorrektioner.

Cypern

Et foreløbigt indeks er under udarbejdelse. En pilotundersøgelse blev gennemført i 2002-2003 med henblik på at indsamle kvartalsdata direkte fra virksomheder. Eftersom resultaterne ikke var tilfredsstillende i alle henseender, foretages der i øjeblikket en række undersøgelser af de eksisterende datakilder.

Letland

Lønomkostningsindekset er blevet delvist gennemført. Definitioner, principper og indeksets dækning er i overensstemmelse med forordningen. Kun de tilbageregnede data for 1996 mangler.

Luxembourg

Overgangsperioden varer indtil juni 2005 og gælder hele indekset.

Et foreløbigt indeks, der delvist følger forordningens principper, foreligger fra 1996. En række metodologiske undersøgelser og simuleringer blev foretaget i løbet af 2003 og 2004 med henblik på at teste udarbejdelsen af det endelige indeks.

Malta

Et foreløbigt indeks er under udarbejdelse. Der foretages i øjeblikket en række undersøgelser af de eksisterende datakilder.

Polen

Et foreløbigt indeks, som delvist følger principperne i forordningen, foreligger fra 1996. Der er ikke foretaget den krævede opdeling af indeksserierne efter økonomisk aktivitet eller arbejdsdag, og indeksserier med sæsonmæssige korrektioner foreligger ikke.

Slovenien

Lønomkostningsindekset er blevet delvist gennemført. Definitioner, principper og indeksets dækning er i overensstemmelse med forordningen. Der foreligger ingen indeksserier med arbejdsdags- og sæsonkorrektioner.

Finland

Overgangsperioden varer indtil juni 2005 og gælder hele indekset.

Et foreløbigt indeks, som delvist følger forordningens principper, foreligger fra 1996. En række metodologiske undersøgelser og simuleringer blev foretaget i løbet af 2003 og 2004 med henblik på at teste udarbejdelsen af det endelige indeks.

Sverige

Overgangsperioden varer indtil juni 2005 og gælder hele indekset.

Et foreløbigt indeks, som delvist følger forordningens principper, foreligger fra 1996. En række metodologiske undersøgelser og simuleringer blev foretaget i løbet af 2003 og 2004 med henblik på at teste udarbejdelsen af det endelige indeks.

Det Forenede Kongerige

Et foreløbigt indeks, som delvist følger forordningens principper, foreligger fra 1996. Der er ikke foretaget den krævede opdeling af indeksserierne efter økonomisk aktivitet eller arbejdsdag, og der foreligger ingen indeksserier med sæsonmæssige korrektioner.

Alle medlemsstaterne er blevet opfordret til at give en mere detaljeret redegørelse for deres gennemførelsesforanstaltninger. De foreliggende oplysninger er vedlagt denne rapport.

4. Europa-Kommissionens ledsageforansstaltninger (Eurostat)

Efter ikrafttrædelsen af forordning (EF) nr. 450/2003 har Eurostat givet medlemsstaterne yderligere instrukser i den grundlæggende metodologi og indberetning af data. Kommissionen vedtog i juli 2003 en gennemførelsesforordning (forordning (EF) nr. 1216/2003, EUT L 169 af 8.7.2003, s. 37), som indeholder mere detaljerede bestemmelser om procedurerne for indberetning af indekset, de specifikke (sæsonmæssige) korrektioner, der skal foretages, samt indholdet af kvalitetsrapporterne.

Eurostat har oprettet databasen og etableret faciliteter til indberetning af data med henblik på rettidigt at kunne modtage, efterprøve, bearbejde, opbevare og udbrede dataene i lønomkostningsindekset. Disse processer vil være færdiggjort og fuldt operationelle i foråret 2005, når de sidste overgangsperioder udløber, og alle medlemsstaterne indberetter indeksserierne i henhold til forordningen. I mellemtiden fortsætter Eurostat med at modtage og udbrede de fordordningsbaserede indeksserier eller de foreløbige indeksserier afhængig af, hvor langt de enkelte medlemsstater er nået med deres gennemførelse af forordningen.

5. Konklusion

Ti medlemsstater opfylder til fulde bestemmelserne i forordningen. Fire medlemsstater har dog stadig de aftalte overgangsordninger for gennemførelsen af visse områder i forordningen.

Femten medlemsstater er stadig i den forberedende fase af forordningens gennemførelse. Seks af disse medlemsstater har aftalte overgangsordninger for den fulde gennemførelse af forordningen.

De punkter, som endnu ikke opfylder forordningens krav, vedrører primært den fulde opdeling af data efter økonomisk aktivitet, tilbageregnede data og (sæsonmæssige) korrektioner af indeksserierne. Rettidig udarbejdelse af et indeks inden for 70 dage kræver samtidig ændringer i udarbejdelsesprocessen. Enkelte medlemsstater er stadig i færd med at fremskaffe og efterprøve de mest relevante datakilder.

BILAG

Oplysninger om nationale gennemførelsesforanstaltninger

Belgien

De foreliggende data fra første kvartal i 1996 til fjerde kvartal i 2002 er endnu ikke fuldt baseret på den harmoniserede metodologi. Det største problem er at vurdere fællesnævneren for basisvariablen, dvs. udførte arbejdstimer. Tilgængelige oplysninger i administrative datafiler er udtrykt som "heltidsækvivalenter" frem for antal arbejdstimer. Formålet med de igangværende aktiviteter er at kunne anslå antallet af de kvartalsvise arbejdstimer mere præcist, således at der anvendes en mere ensartet praksis medlemsstaterne imellem. Foreløbige kvartalsvise indeks for 2003 og 2004 er under udarbejdelse.

Tjekkiet

Indeksene er blevet udarbejdet i nøje overensstemmelse med retsakterne. For at opnå fuld overensstemmelse er det dog stadig nødvendigt at beregne indekset eksklusive bonusser. Indledende aktiviteter er allerede blevet iværksat med gode resultater. En ny variabel om bonusser blev i første kvartal i 2003 føjet til virksomhedsstatistikkens variabler. Resultaterne vil blive sammenholdt med de tilsvarende årlige tal fra den årlige lønomkostningsundersøgelse. Beregning af tilbageregnede data fra før første kvartal i 2003 vil ikke være mulig.

Grækenland

Indsamling af data om udførte arbejdstimer og lønomkostninger vil blive baseret på en kvartalsvis stikprøveundersøgelse, som iværksættes i 2005 med perioden 2000-2004 som referenceår. Data for perioden 1996-1999 vil eventuelt blive baseret på administrative kilder (socialforsikringskasser) afhængig af resultaterne af en igangværende undersøgelse.

Spanien

Hidtidige foranstaltninger kan opsummeres som følger:

+++++ TABLE +++++

+++++ TABLE +++++

Frankrig

Til trods for undtagelsesordningen er Frankrig allerede i færd med at fremsende foreløbige tal tilbage fra 1996. Frankrig har siden 2003 truffet passende foranstaltninger med henblik på principielle forbedringer af indeksene. Disse foranstaltninger omfatter metodologiske undersøgelser, udvikling af specifikke it-værktøjer og forskning i de mest relevante datakilder. Disse værktøjer var mere eller mindre færdigudviklede i oktober 2004.

Irland

Indeksene vil blive udarbejdet som del af en ny undersøgelse om indtjening, arbejdstid og personaleomkostninger. Projektet, som har til formål at iværksætte denne undersøgelse, er i gang. I første omgang indsamles data for fjerde kvartal i 2004 i NACE-hovedafdelingerne bygge- og anlægsvirksomhed, engroshandel og detailhandel samt pengeinstitutter, finansierings- og forsikringsvirksomhed vha. spørgeskemaer, der vil blive udsendt i januar 2005. De øvrige NACE-hovedafdelinger fra C til O vil blive inddraget trin for trin. Denne nye undersøgelse vil foregå som en postbesørget spørgeskemaundersøgelse, og der tilskyndes i høj grad til elektronisk fremsendelse af de besvarede spørgeskemaer. Scanningsteknologi vil blive anvendt til dataregistrering af de indsendte spørgeskemaer. Irland fremsender fortsat de gamle indeks, indtil spørgeskemaundersøgelsen er foretaget. Metodologien til integrering af de to indeksserier fremsendes på et senere tidspunkt.

Cypern

En kvartalsvis stikprøveundersøgelse til indsamlingen af data om udførte arbejdstimer og lønomkostninger er blevet udarbejdet på baggrund af personlige interview i virksomheder med fem eller flere ansatte. Resultatet af stikprøveundersøgelsen var forholdsvis positiv med hensyn til kvaliteten af data. Undersøgelsen skabte imidlertid en stor indberetningsbyrde for virksomhederne, og viste sig at være omkostnings- og tidskrævende med betydelige forsinkelser til følge i forbindelse med indsamling, behandling og udarbejdelse af data. Brugen af administrative kilder synes således at være mindre tidskrævende, mens den samtidig letter indberetningsbyrden. I forbindelse med undersøgelsen af forskellige muligheder blev det konstateret, at den bedste tilgængelige datakilde er socialsikringsregistret. Eftersom det statistiske kontor på Cypern fortsat har problemer, især med hensyn til klassificering af økonomiske aktiviteter og rettidig fordeling af uregelmæssige bonusser, er den allerede begyndt at afhjælpe disse to svagheder så effektivt som muligt. De første resultater for 2000-2003 forventes fremlagt før udgangen af 2004. Der foretages i øjeblikket undersøgelser med henblik på at finde frem til den bedste metode til beregning af tilbageregnede data.

Letland

Dataene for Letland er i overensstemmelse med forordningen. Dog foreligger der ikke tilbageregnede data frem til 1996 som en del af den vigtigste datakilde, dvs. udførte arbejdstimer i den private sektor og andre oplysninger.

Ungarn

Ungarn opfylder i det store og hele bestemmelserne med undtagelse af indekset eksklusive bonusser, idet data om bonusser for årene før 2002 mangler. Indeksene er baseret på månedlige kortfristede undersøgelser, som på et repræsentativt grundlag dækker alle virksomheder med mere end 49 ansatte og virksomheder med mellem 5 og 49 ansatte (offentlige institutioner har siden 1998 været omfattet i fuldt omfang), og på lønomkostningsundersøgelserne for 2000 og 1996. Forholdstal til estimering af andre komponenter end lønninger anvendes endvidere som supplement til data fra de vigtigste datakilder. Den første kvalitetsrapport blev fremsendt i september 2004.

Polen

De polske data for første, andet og tredje kvartal er indberettet i henhold til bestemmelserne inden for 70 dage. Dataene for fjerde kvartal er dog indsendt inden for 120 dage efter referenceperioden. Metadataene er udarbejdet i henhold til Den Internationale Valutafonds SDDS-format. Den tilhørende kvalitetsrapport er ligeledes tilgængelig.

Portugal

De portugisiske indeks er baseret på adskillige kilder, hvoraf den vigtigste er undersøgelsen "Índice de Custo do Trabalho". Det har været nødvendigt at afpasse undersøgelsen, idet den oprindeligt blev udarbejdet med henblik på arbejdskraftprisindekset. Supplerende datakilder blev undersøgt og afprøvet. Disse undersøgelser viste, at gennemførelsen er i overensstemmelse med forordning 450/2003.

Slovenien

Dataene for Slovenien er i overensstemmelse med forordningen. Den eneste undtagelse vedrører arbejdsdags- og sæsonkorrektioner, som gøres fuldt tilgængelige i 2005.

Finland

Finland har i løbet af overgangsperioden med overholdelse af fristen på 70 dage indberettet indeksserier til Eurostat, som ikke var i fuld overensstemmelse med forordningen. Metoden, der er anvendt til udarbejdelse af disse indeks, er nu blevet forbedret med henblik på at opfylde forordningens krav om detaljer og kvalitet, og vil blive gennemført i begyndelsen af 2005. Indekset vil også dække aktiviteter i den offentlige sektor.

Det Forenede Kongerige

Det Forenede Kongerige er i øjeblikket i færd med at udarbejde en foreløbig indeksserie, som ikke fuldt ud efterkommer kravene i forordningen. Den nye serie, der er baseret på forordningen, er blevet forbedret, og vil blive offentliggjort og regelmæssigt indberettet til Eurostat fra 2005. Det Forenede Kongerige forventer at kunne forelægge en ensartet tilbageregnet dataserie baseret på forordningen frem til første kvartal i 2000 ved udgangen af 2004. Denne dataserie vil blive kædet sammen med den nuværende foreløbige indeksserie med henblik på at kunne udarbejde en tilbageregnet dataserie frem til første kvartal i 1996.